Lis elezions dal prin di Març a mudin no pôc il cuadri politic inte Comunitât Autonome Basche. Cun di fat, se il PNV al reste il partît plui votât, lis formazions di aree nazionaliste o che a àn guviernât la Comunitât intai ultins agns si ricjatin a vê mancul deputâts di chei dai partîts spagnoliscj. La situazion e podarès mudâ cul vôt vie pueste, dal moment che la assegnazion di cierts deputâts e dipent di pôcs vôts, ma la tindince e je clare. Il PNV al oten 30 elets, un in plui des elezions stadis. I siei aleâts di guvier, invezit, a patissin une sconfite significative: Eusko Alkartasuna e cole di 7 deputâts a 2; Ezker Batua (la rame basche di IU) e passe di 3 elets a 1. A cressi, invezit, a son massime i socialiscj che a otegnin 24 deputâts (6 in plui dal 2005), che a podaressin deventâ 25 a dam di EA cul scrutini dai vôts che a rivaran vie pueste. Il PP si è fermât, invezit, a 13 elets. La formazion di diestre UPyD (Unión, Progreso y Democracia) e à otignût un deputât. Une aleance tra chestis trê fuarcis spagnolistis e varès, duncje, i numars par guviernâ la Comunitât Autonome Basche. Il partît indipendentist Aralar, al passe di 1 a 4 elets: un dai risultâts de proibizion des listis de çampe indipendentiste basche. Un altri dai risultâts di cheste mancjance al podarès ancje jessi l’aument dal astensionisim, che al è cressût dal 2% rispiet al 2005. Dut câs, cundut di cualchi incident e ancje di cualchi arest, une buine fete di eletôrs de çampe indipendentiste e je lade distès a meti intes urnis lis schedis di D3M, une des listis metudis fûr leç de azion unitarie dal guvier e de magjistrature spagnole.
Daûr dal cuotidian Gara, i vôts par cheste formazion, a saressin stâts plui o mancul 100 mil, ven a dî cuasi il 9% dai votants. Se chescj vôts, invezit di lâ a finî tra chei anulâts, a fossin stâts calcolâts pe assegnazion dai puescj in Parlament, il cuadri politic al sarès ben diviers. In pratiche, tignint cont ancje di chescj vôts, tal prossim Parlament de Comunitât Autonome Basche si varessin vûts 28 deputâts dal PNV, 23 socialiscj, 11 popolârs, 4 par Aralar, 1 par EA e 1 par UPyD. EB e sarès restade cence rapresentance, e D3M e varès vût 7 elets, deventant cussì decisive pe formazion dal prossim guvier. Cun chescj dâts sot man, al è clâr a cui che al vedi zovât proibî la sô partecipazion aes elezions.
Font: Gara, 01/03/09; El Pais, 01/03/09
fur_Latn fur_Latn lmo_Latn